送陳隨隠歸江西
作者：黄力敘
朝代：宋

paragraphs: 詩在天地間，風清月明處。
若爲深閉門，而可覓佳句。
夫君小元龍，豪氣隘區宇。
青春發詩材，秀茁長膏雨。
流水與行雲，吾不見滯住。
乘月滌吟毫，玉椀三危露。
超詣自透脫，悟在觀劍舞。
入宮畫蛾眉，胡爲衆女妒。
君詩亦何憾，千載一時遇。
向也詩道昌，吟聲喧禁籞。
應制沈香亭，龍巾曾拭唾。
今焉詩道厄，短筇策江路。
悲嘯梁甫吟，侘傺離騷賦。
浮雲時卷舒，睨此知出處。
此其隨之義，大隠會境趣。
天地梅又春，風緊雪飛絮。
一笠灞橋馿，吟鞍且臨汝。
得句從人傳，傳今亦傳古。
要知是家傳，審言以傳甫。
傳之而又傳，衣鉢傳宗武。